三保及全保保障範圍比較
根據法例規定，《汽車保險（第三者風險）條例》（第272章）第4條，任何人士喺香港駕駛汽車，都必須備有一份有效的第三者風險保險單或保證單（俗稱三保），以保障其他道路使用者的安全，否則屬違法。因此搵一份好車保，成為香港車主優先要處理的要務。
三保全寫係第三者責任保險，係強制性保險。三保嘅保障範圍就係保障第三者財產損毀同人身傷亡。除咗意外發生時投保嘅司機以外，其他所有都算第三者，包括投保汽車上嘅乘客。要留意返，三保係唔保障投保汽車本身。  
全保即係綜合汽車保險，保障比三保更加全面。除咗有三保嘅保障之外，同時亦保障保單持有人自己架車因水災、火災、交通意外或者盜竊等帶來嘅損失。 保費方面，全保通常會比三保貴，會因應不同嘅保障內容有所分別。有啲保險公司指定期內仲會為全保客戶提供免費拖車、更換擋風玻璃服務、緊急支援服務等。不過，全保都有唔保嘅情況，如部分會將騷動、罷工、群眾活動列作「不保事項」。  
簡單用個例子比較下三保同全保，夏天打風令座駕受損，譬如被重物、大樹壓毀、被風吹翻、玻璃窗損毀等，買咗全保嘅話，都可以獲得賠償，按維修費實報實銷。相反只買咗三保，由於個人汽車、財物損毀不屬保障範圍內，就唔可以向保險公司索償。